Vor 300 Joor do z'Basel am Rhy  kunnt uf d'Wält dr Euler - e  Mega-Genie  uffgwaggse isch er denn zwoor glaub in Rieche  öbbis muesch-ne au loo, däänen arme Sieche  mainsch, was die ohni Basier IQ mieche !?  S' ABC wie mir - und s'Aimool-Ains  losst dr Euler grad uss, dä bruucht e kains...  Mit vier syg er im Hiehnerstall - me haig drab kenne lache  uff d'Aier ghoggt und haigi welle Giggeli mache  wenn das speeter sy Methode gsy isch, erstuunts nit minder  dass me vernoo het, är haig drizää Kinder...  Als Pfarrersohn  zerscht by dr Theologie  vo dr Astrologie yber d' Philosophie  und yber d'Physik zur Biologie  nur in d'Zoologie seht er weniger dry  sunscht yberall drby, aber gly  isch bald nyt mee halber so schigg  fyr ihn, wie die hoochi Mathematik.  Uns macht elläi sch s'Wurzle zieh  als bym Zahnarzt schandbar Mieh  unsren Euler stöört das nit  dä finde s'Wurzle zieh e Hit.  Ob naime d'Alinghi duur s'Wasser schiesst  irgendebbis Nejs zur Aerden uss spriesst  dr Fäderer en As platziert  und si Gegner d'Fääler multipliziert  d'Nyynerproob glatt ufe Ranze fliegt  und e Dreisatz lengschtens nimme gniegt  by alldämm kasch immer sicher si  isch irgendebbis vom Euler derby  denn vom Berächne vomene Himmelbett  bis zum Däteverkeer uf em Internet  bruchts ebbis vom Euler, jedi Wett!  denn so ain wie dr Euler muess kaine wegge  nur was es nit git, ka dä nit entdegge.